钦定古今图书集成/明伦汇编/交谊典/第080卷 > 明屠隆鸿苞 > 《答友人》明·王守仁
## 钦定古今图书集成/明伦汇编/交谊典/第080卷 > 明屠隆鸿苞 > 《答友人》明·王守仁

君子之学，务求在己而已。毁誉荣辱之来，非独不以
动其心，且资之以为切磋砥砺之地。故名子无入而
不自得，正以其无入而非学也。若夫闻誉而喜，闻毁
而戚，则将惶惶于外，惟日之不足矣，其何以为君子？
往年驾在留都，左右交谗某于武庙，当时祸且不测，
僚属咸危惧，谓群疑若此，宜图所以自解者。某曰：“君
子不求天下之信己也”，自信而已。吾方求以自信之
不暇，而暇求人之信己乎？某于执事为世交，执事之
心某素能信之，而顾以相讯若此，岂亦犹有未能自
信也乎？虽然，执事之心，又焉有所不自信者？至于防
范之外，意科所不及，若校人之于子产者，亦安能保
其必无？则执事之恳恳以询于仆，固君子之严于自
治宜如此也。昔楚人有宿于其友之家者，其仆窃友
人之履以归，楚人不知也，适使其仆市履于肆，仆私
其直而以窃履进，楚人不知也。他日友人来过，见其
履在楚人之足，大骇曰：“吾固疑之，果然窃吾履。”遂与
之绝。逾年而事暴，友人踵楚人之门而悔，谢曰：“吾不
能知子，而谬以疑子”，吾之罪也。请为友如初。今执事
之见疑于人，其有其无，某皆不得而知。纵或有之，亦
何伤于执事之自信乎？不俟逾年，吾见有踵执事之
门而悔谢者矣。执事其益自信无怠，固将无入而非
学，亦无入而不自得也矣。